Suid-Afrika spring rommelstatus vryArgieffoto (Foto: Stevepb, Pixabay) Suid-Afrika se langtermyngeldeenheidgradering is Vrydag deur die graderingsagentskap Standard & Poor (S&P) van BBB+ na BBB afgegradeer. Dit is twee trappe bo niebeleggingsgraad oftewel rommelstatus. S&P het gesê die vooruitsig op langtermyngraderings bly negatief. “Ons glo politieke gebeure het ekonomiese groeihervorming beïnvloed en lae bruto binnelandse produk (BBP) beïnvloed steeds Suid-Afrika se ekonomiese en fiskale prestasie,” het S&P gesê. Suid-Afrika se finansieringsbehoeftes is hoër as S&P se vorige verwagtings met algemene regeringskuld wat met ŉ gemiddeld van 4,9% sal verhoog van die BBP oor 2016-2018. “Die land se langdurige vaardigheidstekort en ongunstige ruilvoet (relatiewe koste van invoer- teenoor uitvoerprodukte) verduidelik die swak groeivooruitsig, tesame met die huidige korporatiewe sektor se voorkeur om privaat beleggings uit te stel, ondanks hoë winsgrense en groot kontantbedrae,” het S&P gesê. Die graderingsagentskap het bygevoeg voortgesette spanning en die moontlikheid vir risiko, wat betref die politieke situasie in die land, kan beleggersvertroue en wisselkoerse beïnvloed en moontlik die regeringsbeleid bepaal.